

 **GRADSKO VIJEĆE**

KLASA:012-01/20-01/02

URBROJ:2186/18-02/1-20-2

U Ludbregu, 16. ožujka 2020.

**USTAVNI SUD REPUBLIKE HRVATSKE**

 Trg svetog Marka 4

 10000 ZAGREB

**PREDMET: Zahtjev za pokretanje postupka za ocjenu suglasnosti zakona s Ustavom**

Na temelju članka 36. sukladno članku 17. stavak 1. Ustavnog zakona o Ustavnom sudu („Narodne novine“, broj 49/2002**) Gradsko vijeće Grada L U D B R E G A** (u daljnjem tekstu: predlagatelj) podnosi ovaj

**Z a h t j e v**

za pokretanje postupka za ocjenu suglasnosti sljedećih članaka Zakona o vatrogastvu ("Narodne novine" broj 125/2019) s Ustavom i Europskom poveljom o lokalnoj samoupravi (Zakon o potvrđivanju Europske povelje o lokalnoj samoupravi, „Narodne novine – Međunarodni ugovori“ broj 14/97 i 4/08)

**Članak 19. stavak 2.**

**Članak 23. stavak 4.**

**Članak 25. stavak 2.**

**Članak 26. stavak 1.**

**Članak 26. stavak 9.**

**Članak 31. stavak 6.**

**Članak 32. stavak 4. i 5.**

**Članak 34. stavak 2. i 3.**

**Članak 49. stavci 2. i 3.**

**Članak 58. stavci 4., 5. i 6.**

**Članak 60. stavak 1.**

**Članak 68. stavak 3. u vezi s člankom 76. stavci 2., 3., 5., 6. i 7.**

**Članak 111. stavci 2. i 3.**

**Odredbe Ustava mjerodavne za ocjenu suglasnosti Zakona s Ustavom**

***Članak 4. stavak 1.***

*U Republici Hrvatskoj državna je vlast ustrojena na načelu diobe vlasti na zakonodavnu, izvršnu i sudbenu a ograničena je Ustavom zajamčenim pravom na lokalnu i područnu (regionalnu) samoupravu.*

***Članak 129.a stavak 4.***

*Prilikom određivanja djelokruga jedinica lokalne i područne (regionalne) samouprave mora se voditi računa o širini i prirodi poslova i o zahtjevima učinkovitosti i ekonomičnosti.*

***Članak 129.b***

*Jedinice lokalne i područne (regionalne) samouprave imaju pravo u okviru zakona, svojim statutima samostalno urediti unutarnje ustrojstvo i djelokrug svojih tijela te ih prilagoditi lokalnim potrebama i mogućnostima.*

***Članak 130.***

*U obavljanju poslova iz svojeg djelokruga tijela jedinica lokalne i područne (regionalne) samouprave samostalna su i podliježu samo nadzoru ustavnosti i zakonitosti ovlaštenih državnih tijela.*

***Članak 131. stavak 1.***

*Jedinice lokalne i područne (regionalne) samouprave imaju pravo na vlastite prihode kojima slobodno raspolažu u obavljanju poslova iz svojeg djelokruga.*

***Članak 135. stavak 1.***

*Jedinice lokalne samouprave obavljaju poslove iz lokalnog djelokruga kojima se neposredno ostvaruju potrebe građana, a osobito poslove koji se odnose na uređenje naselja i stanovanja, prostorno i urbanističko planiranje, komunalne djelatnosti, brigu o djeci, socijalnu skrb, primarnu zdravstvenu zaštitu, odgoj i osnovno obrazovanje, kulturu, tjelesnu kulturu i sport, tehničku kulturu, zaštitu potrošača, zaštitu i unapređenje prirodnog okoliša, protupožarnu i civilnu zaštitu.*

**Odredbe Europske povelje o lokalnoj samoupravi**

**mjerodavne za ocjenu suglasnosti Zakona s Ustavom**

***Članak 9 stavak 5.***

*5. Zaštita financijski slabijih lokalnih jedinica traži prihvaćanje odgovarajućih postupaka ili mjera financijskog ujednačavanja u cilji ispravljanja učinaka nejednake diobe mogućih izvora financiranja, odnosno financijskog opterećenja što ga moraju podnositi. Takvim postupcima ili mjerama ne smije se sužavati slobodno odlučivanje lokalnih jedinica o pitanjima koja su u njihovom djelokrugu.*

**O B R A Z L O Ž E N J E**

Predlagatelj smatra da su prilikom donošenja Zakona o vatrogastvu (dalje: ZOV) povrijeđene ranije citirane odredbe Ustava Republike Hrvatske i Europske povelje o lokalnoj samoupravi te se u nastavku daje obrazloženje po grupama članaka koji krše istu odredbu, odnosno pojedinačnim člancima.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Predlagatelj smatra da sljedeći članci krše odredbu članka 130. Ustava Republike Hrvatske kojom se propisuje samostalnost jedinica lokalne samouprave u obavljanju poslova iz lokalnog djelokruga:

***Članak 19. stavak 2.***

*(2) Vatrogasnog zapovjednika Grada Zagreba na prijedlog upravnog odbora Vatrogasne zajednice Grada Zagreba, sukladno uvjetima propisanim ovim Zakonom, uz suglasnosti glavnog vatrogasnog zapovjednika imenuje gradonačelnik Grada Zagreba na pet godina.*

***Članak 23. stavak 4.***

*(4) Ako na području jedinice lokalne samouprave nema dvije ili više članica iz stavka 2. ovoga članka, a dvije ili više jedinica lokalne samouprave žele osnovati zajedničku vatrogasnu zajednicu, predstavnička tijela jedinice lokalne samouprave na temelju suglasnosti županijskog vatrogasnog zapovjednika, sporazumom o osnivanju, mogu osnovati vatrogasnu zajednicu područja, kao pravnu osobu, koja je nadležno tijelo za vatrogastvo na području osnivača s javnim ovlastima propisanim ovim Zakonom.*

***Članak 25. stavak 2.***

*(2) Skupština vatrogasne zajednice grada, područja odnosno općine donosi statut uz prethodnu suglasnost vatrogasne zajednice županije.*

***Članak 26. stavak 1.***

*(1) Gradskog, područnog odnosno općinskog vatrogasnog zapovjednika na prijedlog predsjedništva vatrogasne zajednice grada, općine odnosno područne vatrogasne zajednice, sukladno uvjetima propisanim ovim Zakonom, uz suglasnost županijskog vatrogasnog zapovjednika imenuje gradonačelnik, općinski načelnik odnosno odlukom o osnivanju zajedničke vatrogasne zajednice utvrđeni čelnik jedinice lokalne samouprave, na pet godina.*

***Članak 31. stavak 6.***

*(6) Na prijedlog predstavničkog tijela jedinice lokalne samouprave za osnivanje javne vatrogasne postrojbe suglasnost daje glavni vatrogasni zapovjednik ako je osnivač osigurao financijska sredstva, vatrogasnu tehniku s prostorom za smještaj i za rad te predviđen broj profesionalnih vatrogasaca prema vatrogasnom planu županije te izrađenoj procjeni ugroženosti.*

***Članak 34. stavak 2. i 3.***

*(2) Zapovjednika javne vatrogasne postrojbe, uz prethodnu suglasnost županijskog vatrogasnog zapovjednika, imenuje i razrješava općinski načelnik odnosno gradonačelnik odnosno odlukom o osnivanju zajedničke javne vatrogasne postrojbe utvrđeni čelnik jedinice lokalne samouprave, na mandat od pet godina na temelju javnog natječaja.*

*(3) Zapovjednika javne vatrogasne postrojbe Grada Zagreba uz prethodnu suglasnost glavnog vatrogasnog zapovjednika imenuje i razrješava gradonačelnik Grada Zagreba na mandat od pet godina na temelju javnog natječaja.*

Obrazloženje: U svim gore navedenim člancima radi se o poslovima koji spadaju u djelokrug jedinica lokalne samouprave kako je to propisano člankom 135. stavak 1. Ustava. U navedenim člancima Zakona propisano je da za svaki od navedenih poslova iz vlastitog djelokruga **jedinice lokalne samouprave moraju tražiti dopuštenje od drugih razina vlasti** (čelnik središnjeg državnog ureda) te **udruga** kojima jedinica lokalne samouprave kao tijelo javne vlasti nije niti član, niti osnivač. Člankom 130. Ustava propisano je da su jedinice lokalne samouprave **samostalne u obavljanju poslova iz svog djelokruga te podliježu samo nadzoru ustavnosti i zakonitosti ovlaštenih državnih tijela**.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Predlagatelj smatra da sljedeći članak krši odredbu članka 130. Ustava Republike Hrvatske kojom se propisuje samostalnost jedinica lokalne samouprave u obavljanju poslova iz lokalnog djelokruga. Uz kršenje citiranog članka, pitanje se uređuje na način koji je suprotan temeljnom zakonu koji uređuje navedeno pitanje:

**Članak 32. stavak 4. i 5.**

*(4) Vatrogasno vijeće javnih vatrogasnih postrojbi koje imaju sjedište u županijskim sjedištima odnosno najveća postrojba u jedinici područne (regionalne) samouprave broji pet članova, a čine ga predstavnik Hrvatske vatrogasne zajednice, predstavnik vatrogasne zajednice županije, predstavnik vatrogasne zajednice grada, područja odnosno općine, predstavnik radnika i predstavnik osnivača, svi s jednakim pravom glasa. Vatrogasno vijeće Javne vatrogasne postrojbe Grada Zagreba broji pet članova, a čine ga predstavnik Hrvatske vatrogasne zajednice, dva predstavnika Vatrogasne zajednice Grada Zagreba, predstavnik osnivača i predstavnik radnika, svi s jednakim pravom glasa.*

*(5) Sastav vatrogasnih vijeća ostalih javnih vatrogasnih postrojbi broji tri člana, i to predstavnik vatrogasne zajednice županije, predstavnik radnika i predstavnik osnivača, svi s jednakim pravom glasa.*

Obrazloženje: Člankom 32. stavkom 4. i 5. propisuje se broj i sastav upravnih tijela proračunskih korisnika koje je jedinica lokalne samouprave osnovala radi obavljanja poslova iz djelokruga jedinice lokalne samouprave. Predlagatelj neprihvatljivim smatra propisivanje sastava upravnih tijela obzirom da se radi o poslovima iz samoupravnog djelokruga sukladno članku 130. Ustava; da lokalne jedinice imaju pravo samostalno urediti unutarnje ustrojstvo i djelokrug svojih tijela sukladno članku 129.b Ustava te ih prilagoditi lokalnim potrebama i mogućnostima. Nadalje, predloženo je suprotno Zakonu o ustanovama koji propisuje da jedinica lokalne samouprave ustanovu osniva odlukom (čl.12.st.3.), a aktom o osnivanju ustanove se propisuju tijela i upravljanje ustanovom (čl.13.st.4.).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Predlagatelj smatra da sljedeći članak krši odredbu članka 130. Ustava Republike Hrvatske kojom se propisuje samostalnost jedinica lokalne samouprave u obavljanju poslova iz lokalnog djelokruga.

**Članak 49. stavci 2. i 3.**

*(2) Vatrogasni plan županije odnosno Grada Zagreba donosi predstavničko tijelo županije odnosno Grada Zagreba, a izrađuje ga i predlaže županijski vatrogasni zapovjednik odnosno vatrogasni zapovjednik Grada Zagreba, uz prethodnu suglasnost glavnog vatrogasnog zapovjednika.*

*(3) Vatrogasni plan grada, područja odnosno općine donosi predstavničko tijelo jedinice lokalne samouprave odnosno predstavnička tijela udruženih jedinica lokalne samouprave, a izrađuje ga i predlaže gradski, područni odnosno općinski zapovjednik, uz prethodnu suglasnost županijskog vatrogasnog zapovjednika.*

Obrazloženje: Člankom 49. stavcima 2. i 3. propisuje se da jedinica lokalne samouprave mora tražiti dopuštenje drugih razina vlasti za donošenje vatrogasnog plana iako je donošenje plana u nadležnosti lokalnog predstavničkog tijela. Predlagatelj neprihvatljivim smatra obvezu pribavljanja prethodne suglasnosti druge razine vlasti obzirom da se radi o poslovima iz samoupravnog djelokruga sukladno članku 130. Ustava. Obveza usklađenosti lokalnog plana s planovima više razine i planskim okvirom propisana je člankom 50. stavcima 4., 5. i 6. Zakona o vatrogastvu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Predlagatelj smatra da sljedeći članci nisu sukladni člancima 129.a stavak 4, 129.b, 130. i 131. stavak 1. Ustava Republike Hrvatske.

**Članak 58. stavci 4., 5. i 6.**

*(4) Profesionalnom vatrogascu iz stavka 2. ovoga članka kojem je prestao radni odnos radi stjecanja prava na invalidsku mirovinu zbog ozljede na radu ili profesionalne bolesti, pripada pravo na netoiznos otpremnine u visini prosječne mjesečne netoplaće isplaćene po zaposlenom u pravnim osobama u Republici Hrvatskoj koju je utvrdio Državni zavod za statistiku, a za razdoblje siječanj – kolovoz prethodne godine, uvećane 12 puta.*

*(5) Profesionalnom vatrogascu kojem, sukladno propisu koji uređuje mirovinsko osiguranje i propisima koji uređuju staž osiguranja s povećanim trajanjem, prestaje radni odnos radi stjecanja prava na starosnu mirovinu pripada pravo na netoiznos otpremnine u visini prosječne mjesečne netoplaće isplaćene po zaposlenom u pravnim osobama u Republici Hrvatskoj, koju je utvrdio Državni zavod za statistiku, a za razdoblje siječanj – kolovoz prethodne godine, uvećane deset puta.*

*(6) Profesionalnom vatrogascu kojem, sukladno propisu koji uređuje mirovinsko osiguranje, prestaje služba radi ostvarivanja prava na prijevremenu starosnu mirovinu pripada pravo na netoiznos otpremnine u visini prosječne mjesečne netoplaće isplaćene po zaposlenom u pravnim osobama u Republici Hrvatskoj, koju je utvrdio Državni zavod za statistiku, a za razdoblje siječanj – kolovoz prethodne godine, uvećane šest puta.*

**Članak 60. stavak 1.**

*(1) Profesionalnom i dobrovoljnom vatrogascu kod kojeg se, zbog ozljede koja je nastupila u obavljanju vatrogasne djelatnosti ili prilikom obavljanja vatrogasne djelatnosti, u postupku ocjene radne sposobnosti odnosno u postupku po zahtjevu za priznavanje prava na naknadu zbog tjelesnog oštećenja, utvrdi tjelesno oštećenje od najmanje 80 % i koji ostvari pravo na invalidsku mirovinu, ima pravo na jednokratnu novčanu pomoć u visini posljednje isplaćene netoplaće uvećane 24 puta.*

Obrazloženje: Određivanje elemenata radnopravnih odnosa i materijalnih prava zaposlenih u jedinicama lokalne samouprave je pitanje iz vlastitog djelokruga jedinice u uređivanju kojeg lokalna jedinica ima pravo samostalno odlučivati, vodeći računa o zahtjevima učinkovitosti i ekonomičnost u skladu s lokalnim potrebama i mogućnostima. Dodatno, jedinice lokalne samouprave imaju pravo samostalno raspolagati vlastitim prihodima, a spomenuto pravo prekršeno je eksplicitnim propisivanjem visine prava na otpremninu profesionalnih vatrogasaca koja se sukladno pozitivnim propisima financira na teret prihoda jedinice lokalne samouprave. Nadalje, zakonskim uređenjem ovog pitanja efektivno je suspendirano pravo na kolektivno pregovaranje jedinice lokalne samouprave i njenih zaposlenika. Dodatno, ovakva prava ne uživaju drugi korisnici proračuna jedinice lokalne samouprave zbog čega se očekuje dodatni pritisak drugih korisnika na proračun, što znači da gore navedeni članci imaju i posredan utjecaj na raspolaganje sredstvima lokalnog proračuna.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Predlagatelj smatra da sljedeći članci nisu sukladni člancima 129.a stavak 4, 129.b, 130. i 131. stavak 1. Ustava Republike Hrvatske te članka 9. stavak 5. Europske povelje o lokalnoj samoupravi. Nadalje, smatra da je navedenim člancima prekršeno pravo na kolektivno pregovaranje i djelovanje iz članka 28. Povelje Europske unije o temeljnim pravima.

**Članak 68. stavak 3. i članak 76. stavci 2., 3., 5., 6. i 7.**

***Članak 68.*** *(3) Klasifikaciju postrojbi i koeficijenta složenosti poslova te radnih mjesta i mjerila za utvrđivanje radnih mjesta vatrogasaca pravilnikom propisuje glavni vatrogasni zapovjednik.*

***Članak 76:****(2) Plaća profesionalnog vatrogasca iz stavka 1. ovoga članka utvrđuje se kolektivnim ugovorom profesionalnih vatrogasaca i jedinica lokalne i područne (regionalne) samouprave odnosno sukladno odredbama ovoga Zakona ako kolektivni ugovor nije sklopljen.*

*(3) Ako je plaća profesionalnog vatrogasaca različito uređena kolektivnim ugovorom ili odredbama ovoga Zakona, primjenjuje se za radnika najpovoljnije pravo.*

*(5) Osnovica za izračun plaće profesionalnih vatrogasaca utvrđuje se kolektivnim ugovorom sklopljenim s jedinicom lokalne i područne (regionalne) samouprave.*

*(6) Ako se kolektivnim ugovorom ne utvrdi osnovica iz stavka 5. ovoga članka, primjenjuje se osnovica za izračun plaće državnih službenika i namještenika.*

*(7) Kolektivnim ugovorom sklopljenim između sindikata i jedinice lokalne i područne (regionalne) samouprave odnosno Gradom Zagrebom osnovica za obračun plaće iz stavaka 5. i 6. ovoga članka i koeficijenti složenosti poslova profesionalnih vatrogasca zaposlenih u javnoj vatrogasnoj postrojbi iz članka 68. stavka 3. ovoga Zakona mogu se ugovoriti drukčije, uz uvjet da tako određena plaća ne može biti manja od plaće iz stavka 1. ovoga članka.*

Obrazloženje: Zakonodavac je člankom 68. stavak 3. propisao da koeficijente za određivanje plaće vatrogasca propisuje glavni vatrogasni zapovjednik (čelnik središnjeg državnog ureda), a člankom 76. stavak 3. i stavak 6. je propisana najniža osnovica za određivanje plaće vatrogasca. Na navedeni način određena je najniža plaća vatrogasca koja može biti iznad trenutno ugovorene, odnosno, koja bez dodataka za složenost i opasnost poslova može biti veća od osnovne plaće drugih korisnika proračuna i pravnih osoba kojima je lokalna jedinica osnivač. Određivanjem najniže osnovice i koeficijenata te dodataka na koeficijent od strane zakonodavca narušena je sloboda odlučivanja lokalnih vlasti o pitanjima iz njihovog djelokruga i sloboda raspolaganja vlastitim prihodima.

Nadalje, prekršeno je pravo na slobodno kolektivno pregovaranje i djelovanje iz članka 28. Povelje Europske unije o temeljnim pravima koja sindikatima i poslodavcima jamči supstancijalnu autonomiju u vezi njihova djelovanja. Kršenje supstancijalne autonomije očituje se u činjenici da je jedna od strana u kolektivnom pregovaranju ograničena ishodom kolektivnog pregovaranja trećih strana (države i sindikata službenika i namještenika).

U državnom proračunu se, sukladno članku 131. stavak 3. Ustava, osiguravaju pomoći izravnanja za vatrogasnu djelatnost u jedinicama lokalne samouprave koje iz udjela u porezu na dohodak ne ostvare dovoljno sredstava za financiranje minimalnog standarda vatrogasne djelatnosti. Međutim, ustavna zadaća države da potpomaže financijski slabije lokalne jedinice ne može se koristiti kao osnova za pretjerano regulacijsko miješanje države u određivanje plaća i materijalnih prava. Članak 9. točka 5. Europske povelje o lokalnoj samoupravi navodi da se mjerama financijskog ujednačavanja u cilju ispravljanja učinaka nejednake diobe mogućih izvora financiranja „ne smije se sužavati slobodno odlučivanje lokalnih jedinica o pitanjima koja su u njihovom djelokrugu“.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Predlagatelj smatra da sljedeći članak nije sukladan člancima 129.a stavak 4., 130. i 131. stavak 1. Ustava Republike Hrvatske.

**Članak 111. stavci 2. i 3.**

*(2) Osnovicu za izračun sredstava iz vlastitog proračuna iz stavka 1. ovoga članka, na koju se primjenjuje postotak iz stavka 3. ovoga članka, čine nenamjenski prihodi proračuna grada, općine, županije odnosno Grada Zagreba ostvareni u godini koja prethodi godini izrade proračuna, a koju će naputkom utvrditi glavni vatrogasni zapovjednik uz prethodnu suglasnost ministra nadležnog za poslove financija.*

*(3) Sredstva za financiranje vatrogastva koja gradovi, općine i županije moraju izdvojiti iz prihoda proračuna definiranih stavcima 1. i 2. ovoga članka za djelatnosti i aktivnosti dobrovoljnih vatrogasnih društava i vatrogasnih zajednica, utvrđuju se prema sljedećim mjerilima, a najmanje:*

*1. grad, općina ili županija s proračunom do 5.000.000,00 kuna izdvaja 5% sredstava iz osnovice definirane stavkom 2. ovoga članka, a svakim povećanjem proračuna za 1.000.000,00 kuna izdvajanje se smanjuje za 0,1% do 25.000.000,00 kuna ukupne vrijednosti prihoda proračuna*

*2. grad, općina ili županija s proračunom od 25.000 000,00 kuna izdvaja 3% sredstava iz osnovice stavkom 2. ovoga članka, a svakim povećanjem proračuna za 2.000.000,00 kuna izdvajanje se smanjuje za 0,1% do 45.000.000,00 kuna ukupne vrijednosti prihoda proračuna*

*3. grad, općina ili županija s proračunom od 45.000.000,00 kuna izdvaja 2% sredstava iz osnovice definirane stavkom 2. ovoga članka, a svakim povećanjem proračuna za 10.000.000,00 kuna izdvajanje se smanjuje za 0,1%, s tim da izdvajanje ne može biti manje od 1% ukupnih proračunskih sredstava grada, općine ili županije, a Grad Zagreb izdvaja 0,35% iz proračuna Grada Zagreba.*

Obrazloženje: Gore navedenim člankom propisano je da jedinice lokalne samouprave moraju izdvojiti točno određeni dio vlastitog proračuna za financiranje djelatnosti iz vlastitog djelokruga. Propisivanjem obaveznog izdvajanja vlastitih sredstava za određenu namjenu zakonodavac je oduzeo slobodu jedinicama lokalne samouprave da samostalno odlučuju o poslovima iz vlastitog djelokruga i slobodu raspolaganja vlastitim prihodima.

Paušalno izdvajanje proračunskih sredstava za financiranje dobrovoljnih vatrogasnih društava i vatrogasnih zajednica koje je vezano uz visinu proračuna lokalne jedinice nije povezano sa stvarnom incidencijom od požara zbog čega se izdvojena sredstva na određenim područjima ne koriste optimalno, a na drugim mjestima nisu dostatna. Iako članak 111. stavak 6. Zakona o vatrogastvu propisuje da lokalne jedinice moraju povećati iznos sredstava za potrebe vatrogasne djelatnosti ukoliko paušalno određena sredstva ne zadovoljavaju potrebe iz planskih dokumenata, zakonom nije propisana mogućnost lokalnim jedinicama da smanje iznos paušalno određenih sredstava ukoliko su ona prekomjerna u odnosu na potrebe iz planske dokumentacije. Navedeno dokazuje da predmetni članak nije u skladu s člankom 129.a stavak 4. Ustava koji propisuje da se prilikom određivanja djelokruga jedinica lokalne i područne (regionalne) samouprave mora voditi računa o širini i prirodi poslova i o zahtjevima učinkovitosti i ekonomičnosti.

Predlagatelj predlaže da Ustavni sud Republike Hrvatske donese Rješenje kojim se prihvaća prijedlog za pokretanje postupka za ocjenu suglasnosti Zakona o vatrogastvu ("Narodne novine" broj 125/2019) s Ustavom Republike Hrvatske te donese Odluku kojom se u cijelosti ili djelomično ukidaju odredbe Zakona koje su protivne odredbama Ustava Republike Hrvatske.

 Predsjednik

 Gradskoga vijeća Grada

 L u d b r e g a:

 Antun Šimić